Blues verinneweer powere RebelsDie Blues het die 2017-Superreeks op die beste denkbare manier afgeskop toe hulle die Rebels Donderdag in Melbourne 56-18 geklop het. Tensy hulle drasties verbeter kan die vrotsige Rebels nouliks bo die Kings, selfs soos hulle verlede jaar gespeel het, op vanjaar se saamgestelde en ander puntelere eindig. Die Rebels het genoeg balbesit gehad, maar die een kleuterfout na die ander gemaak. Die Bulls het sewe drieë gedruk nadat hulle kort voor rustyd net 18-15 voor was met die jong sewesheld Rieko Ioane wat op buitesenter drie keer gaan druk het. Rustyd was die telling reeds 25-15 en die enigste punte van die Rebels na rustyd was ŉ vroeë strafdoel deur Reece Hodge. Die Rebels het uiteindelik geen drieë by die twee in die eerste helfte gevoeg nie, hoewel geleenthede met beter hanteerwerk en opsies wel daar was. Die Blues was goed, soos onder hulle afrigter Tana Umaga verwag is nadat daar in 2016 reeds ŉ verbetering onder hom was. Hoeveel hulle verbeter het en of hulle ŉ werklike krag sal wees in die nuwe reeks, sal gesien moet word. Die Rebels was nouliks ŉ behoorlike maatstaf. Puntemakers – Rebels (15) 18: Drieë: Nic Stirzaker, Jackson Garden-Bachop. Doelskop: Garden-Bachop Strafdoele: Reece Hodge 2. Blues (25) 56: Drieë: Pauliasi Manu, Matt Duffie, Rieko Ioane 3, Augustine Pulu, Melani Nanai. Doelskoppe: Ihaia West 6. Strafdoele: West 2, Piers Francis.